คลองจั่นหาหมื่นล.
สหกรณ์เครดิตยูเนี่ยนคลองจั่นวิ่งหาเงิน 1 หมื่นล้าน ขีดเส้นต้องได้สิ้นปีนี้ พร้อมจ้างมืออาชีพบริหารกองทุน
16 เม.ย. 2559

สหกรณ์เครดิตยูเนี่ยนคลองจั่นวิ่งหาเงิน 1 หมื่นล้าน ขีดเส้นต้องได้สิ้นปีนี้ พร้อมจ้างมืออาชีพบริหารกองทุน
นายประกิต พิงกาสา ประธานคณะกรรมการบริหาร ผู้บริหารแผนฟื้นฟู สหกรณ์เครดิตยูเนี่ยนคลองจั่น เปิดเผยถึงความคืบหน้าแผนฟื้นฟูฯ ถึงแนวทางหาเงินหมุนเวียนตามแผนฟื้นฟูฯ จำนวน 1 หมื่นล้านบาท ว่า ขณะนี้ได้ทำหนังสือถึงกระทรวงเกษตรและสหกรณ์เพื่อให้เร่งหาแหล่งเงินให้เป็นไปตามกำหนดของแผน ซึ่งถึงแม้ว่ายังไม่มีผลสรุปว่าจะได้รับเงินสนับสนุนมาจากแหล่งใดแน่นอน แต่ก็มีความเป็นไปได้ 2 แนวทาง คือ 1.เงินสนับสนุนจากสถาบันการเงินของรัฐไม่น้อยกว่า 2 แห่ง ซึ่งจะต้องขอให้ที่ประชุมคณะรัฐมนตรี (ครม.) พิจารณาเห็นชอบอนุมัติเป็นนโยบาย เพื่อสร้างความมั่นใจให้กับผู้ให้กู้
แนวทางที่ 2 การจัดตั้งกองทุนด้วยการระดมเงินจากเครือข่ายสหกรณ์ต่างๆ และให้มีการบริหารจัดการกองทุนนี้ โดยจะต้องมีการหาผู้บริหารมืออาชีพนำเงินกองทุนไปบริหารการลงทุนต่อในตลาดเงินและตลาดทุน เพื่อให้ผลตอบแทน เพื่อที่จะนำมาเป็นรายได้สหกรณ์ฯ  
“แผนการฟื้นฟูฯ และการหาเงินจำนวน 1 หมื่นล้านบาทนี้ จะต้องได้ข้อสรุปและความชัดเจนภายในเดือน ส.ค. 2559 และจะต้องเร่งดำเนินการให้เสร็จภายสิ้นปี 2559” นายประกิต กล่าว
นายประกิต กล่าวว่า ส่วนความคืบหน้าการติดตามทรัพย์คืนจากที่สหกรณ์ฯ คลองจั่นได้ดำเนินการฟ้องร้องไว้นั้น โดยเฉพาะคดีแพ่งที่จะขอคืนสินทรัพย์ที่สำนักงานป้องกันและปราบปรามการฟอกเงิน (ปปง.) ยึดอายัดไว้ 3,811 ล้านบาทนั้น คาดว่าศาลจะมีคำสั่งให้คืนทรัพย์บางส่วนให้สหกรณ์ฯ ประมาณเดือน พ.ค. 2559 ซึ่งจะนำทรัพย์ดังกล่าวมาบริหารหารายได้
นอกจากนี้ คาดว่าจะมีโอกาสได้รับเงินคืนจากกองทุนศิษย์วัดพระธรรมกายอีกประมาณ 370 ล้านบาท และเงินคืนจากการขายที่ดินอีกหลายแปลง มูลค่าไม่ต่ำกว่า 200 ล้านบาท
สำหรับผลประกอบการปี 2558 ที่ผ่านมา คาดว่าสหกรณ์จะมีผลกำไร ซึ่งหากผู้สอบบัญชีสหกรณ์ตรวจสอบและรับรองงบการเงินภายในเดือน เม.ย.นี้ ก็จะจัดสรรกำไรเพื่อจ่ายเงินปันผลให้แก่สมาชิกที่ยังมีสภาชิกภาพอยู่ได้ 
ทั้งนี้ สหกรณ์ฯ คลองจั่นมีเจ้าหนี้ยื่นคำขอรับชำระหนี้ 18,827 ราย รวมเป็นเงินต้องชำระหนี้ 17,556 ล้านบาท และมีแผนจะชำระหนี้ให้เสร็จภายใน 26 ปี โดยลูกหนี้ี้ที่ยอดหนี้ไม่เกิน 1 หมื่นบาท จะได้รับชำระคืนเป็นอันดับแรก